Άννιοι

[thumb|325px|Αργυρό [δηνάριο του ανθύπατου *Κ. Άννιου, Τίτιου υιού, Τίτου εγγονού*, που έκοψε ο ταμίας του *Λ. Φάβιος, Λεύκιου υιός, Iσπανικός*, του 82-81 π.Χ. Eμπρός όψη: η Άννα Περέννα με στέφανο, ανάμεσα σε σκήπτρο και ζυγαριά, επιγρ.: C. ANNI[US] T. F. T. N. PROCO[N]S[UL] EX SC. Πόσω όψη: Νίκη σε τέθριππο κρατά κλάδο φοίνικα, επιγρ.: Q[UAESTOR] FABI[US] L. F. HISP[ANIENSIS].]]

Οι **Άννιοι** (λατ. *gens Annia*) ήταν μεγάλη οικογένεια πληβείων στην αρχαία Ρώμη. Ως πιθανό γενάρχη της θεωρούσαν έναν βασιλιά των Ετρούσκων, τον Άννιο, ο οποίος αυτοκτόνησε από τη θλίψη του όταν απάχθηκε η κόρη του, η Σαλία, από τον Κάθητο. Ο Τίτος Λίβιος αναφέρει ως Ρωμαίο γενάρχη έναν μεταγενέστερο Λεύκιο Άννιο, πραίτορα της αποικίας Σήτειας το 340 π.Χ., ωστόσο και άλλοι Άννιοι καταγράφονται στη Ρώμη την ίδια εποχή. Μέλη της οικογένειας αυτής κατείχαν διάφορα αξιώματα από την εποχή του Β΄ Καρχηδονιακού Πολέμου, και ένας Τίτος Άννιος Λούσκος (*Titus Annius Luscus*) έφθασε στο αξίωμα του υπάτου το 153 π.Χ.. Τον 2ο αιώνα μ.Χ. οι Άννιοι έφθασαν και στο ίδιο το αξίωμα του Αυτοκράτορα, καθώς ο Μάρκος Αυρήλιος καταγόταν από το γένος αυτό.

## Προέλευση
Οι ίδιοι οι Άννιοι ισχυρίζονταν ότι κατάγονταν από τη θεά Άννα Περέννα, την οποία η παράδοση ταύτισε με την αδελφή της Διδούς, και την οποία απεικόνισε σε νομίσματα ο Γάιος Άννιος Λούσκος. Το όνομα *Annius* ταξινομήθηκε από τον Chase ως πικηνιανής προελεύσεως και ο πρώτος των Αννίων που εμφανίζεται στην Ιστορία (το 340 π.Χ.) ήταν πραίτορας της αποικίας Σήτειας, που αρχικώς ήταν πόλη των Βόλσκων η οποία είχε καταληφθεί από τους Ρωμαίους το 382 π.Χ.. Τόσο οι Πικηνοί όσο και οι Βόλσκοι μιλούσαν ουμβριακές γλώσσες, οπότε πιθανώς ο Άννιος αυτός ήταν μέλος μιας παλαιότερης οικογένειας Βολσκων και όχι κάποιος Λατίνος έποικος. Φαίνεται ότι μερικά χρόνια αργότερα η οικογένεια απέκτησε τη ρωμαϊκή υπηκοότητα, καθώς ένας Ρωμαίος γερουσιαστής ονόματι Άννιος καταγράφεται μια γενιά αργότερα.

## Πρώτο όνομα
Οι Άννιοι στη Ρώμη χρησιμοποιούσαν ως *praenomen* (το ρωμαϊκό αντίστοιχο του «βαφτιστικού» ονόματος) τα ονόματα *Τίτος*, *Μάρκος*, *Λεύκιος* (*Lucius*) και *Γάιος*. Τα όποια άλλα ονόματα εμφανίζονται πολύ λιγότερο, αν και στους αυτοκρατορικούς χρόνους αρκετοί Άννιοι έφεραν το όνομα *[[Άππιος]]*, ένα κατά τα άλλα μάλλον σπάνιο όνομα συνδεδεμένο κυρίως με την Κλαυδία γενεά.

## Κλάδοι και επωνυμίες
Μερικοί Άννιοι την εποχή της Δημοκρατίας δεν είχαν *cognomen* (το ρωμαϊκό αντίστοιχο του επωνύμου). Ο βασικός κλάδος της οικογένειας έφερε το επώνυμο *Luscus*, που σημαίνει «με νυσταλέα μάτια» ή «μονόφθαλμος». Συναντάται, σε ένα μόνο μέλος της, το πρόσθετο επώνυμο «Ρούφος», πιθανώς μια αναφορά στο ότι ήταν κοκκινομάλλης. Μια ποικιλία άλλων επωνύμων φέρονταν από μεμονωμένους Άννιους, όπως τα *Asellus* (= «γαϊδουράκι»), *Bassus*, *Cimber* (από τους Κίμβρους, *Faustus* (= «τυχερός»), *Gallus* («Γαλάτης» ή «πετεινός») και *Pollio* (= «στιλβωτής»). Το *Bellienus* ή *Billienus*, που κάποιες φορές δίνεται ως επίθετο των Άννιων, ήταν στην πραγματικότητα μια ξεχωριστή οικογένεια, αν και ο Κικέρων αναφέρεται σε κάποιον *Gaius Annius Bellienus*.

## Μέλη
### Annii Lusci
* Μάρκος Άννιος (Λούσκος), ο ένας της τριανδρίας για την ίδρυση αποικιών στην Εντεύθεν των Άλπεων Γαλατία το 218 π.Χ., που υποχρεώθηκε από μια αιφνίδια εξέγερση των Βοΐων να καταφύγει στη Μουτίνα.
* Τίτος Άννιος (Λούσκος), ο απεσταλμένος στον Περσέα της Μακεδονίας το 172 π.Χ..
* Τίτος Άννιος Λούσκος, ύπατος το 153 π.Χ., ρήτορας που αντιτέθηκε στον Τιβέριο Γράκχο το 133 π.Χ..
* Τίτος Άννιος Λούσκος, ο επιλεγόμενος *Ρούφος*, ύπατος το 128 π.Χ..
* Γάιος Άννιος Λούσκος, διοικητής της ρωμαϊκής φρουράς στη Λέπτις Μάγκνα υπό τον Μέτελλο Νουμιδικό κατά τον Ιουγουρθικό Πόλεμο το 108 π.Χ., και αργότερα σταλείς εναντίον του Σερτόριου, τον οποίο υπεχρέωσε να αποσυρθεί στην Carthago Nova.
* Τίτος Άννιος Μίλων, υιός του Κέλσου και της Αννίας, υιοθετημένος από τον παππού του Τίτο Άννιο Λούσκο, του οποίου πήρε το όνομα. Διετέλεσε τριβούνος των πληβείων το 57 π.Χ. και ήταν σταθερός αντίπαλος του Πόπλιου Κλόδιου Πούλχερ, για τον φόνο του οποίου τον υπερασπίσθηκε ανεπιτυχώς ο Κικέρων το 52 π.Χ..

### Annii Polliones
* Γάιος Άννιος Πόλλιος, γερουσιαστής γνωστός από το κολουμβάριο των απελευθέρων του. Πιστεύεται ότι ήταν ο πατέρας του επόμενου και ίσως ο «Άννιος» που ήταν *triumvir monetalis* το 9 π.Χ..
* Γάιος Άννιος Πόλλιος, ύπατος *suffectus* το 21 ή το 22 μ.Χ., που κατηγορήθηκε για *majestas* κατά τη διάρκεια της βασιλείας του Τιβερίου.
* Γάιος Άννιος Πόλλιος, γιος του προηγούμενου και ύπατος *suffectus* ο ίδιος περί το 66 μ.Χ.. Στενός φίλος του Νέρωνα, εκδιώχθηκε επειδή κατηγορήθηκε ότι συμμετείχε στη Συνωμοσία του Πίσωνα.
* Αννία, κόρη του υπάτου τού 21 ή 22 μ.Χ, σύζυγος κάποιου Ατρατίνου, ίσως του υπάτου του 89 μ.Χ..
* Λούκιος Άννιος Βινικιανός, νεότερος υιός του υπάτου του 21 ή 22, και ένας από τους ενεχόμενους στη δολοφονία του Καλιγούλα.
* Λούκιος Άννιος Βινικιανός (γαμπρός του Γ. Δ. Κορβούλωνα), γιος του προηγούμενου και αναμεμιγμένος ο ίδιος σε συνωμοσία κατά του Νέρωνα, μετά την αποτυχία της οποίας αυτοκτόνησε.
* (Γάιος) Άννιος Πόλλιος, αδελφός του προηγούμενου και σύζυγος της Μαρκίας Σερβιλίας.

### Annii Galli
* Άππιος Άννιος Γάλλος, ύπατος *suffectus* το 67 μ.Χ. και στρατηγός επί βασιλείας των Αυτοκρατόρων Όθωνος and Βεσπασιανό.
* Άππιος Άννιος Τριβώνιος Γάλλος, ύπατος το 108 μ.Χ., ίσως γιος του προηγούμενου.
* Άππιος Άννιος Τριβώνιος Γάλλος, ύπατος το 139 μ.Χ..
* Άππιος Άννιος Ατίλιος Μπράντουα, γιος του προηγούμενου, ύπατος το 160.
* Αππία Αννία Ρήγιλλα, γνωστότερη ως Ασπασία Αννία Ρήγιλλα, αδελφή του προηγούμενου, η δεύτερη σύζυγος του Ηρώδη ο Αττικού.

### Annii Veri
* Μάρκος Άννιος Βήρος, γερουσιαστής ισπανικής καταγωγής, προπάππους του Αυτοκράτορα Μάρκου Αυρήλιου.
* Μάρκος Άννιος Βήρος, παππούς του Μάρκου Αυρήλιου, ύπατος επί Δομιτιανού και επί Αδριανου, το 121 και το 126 μ.Χ.. Νυμφεύθηκε τη Ρουπιλία Φαυστίνα.
* Αννία Γαλερία Φαυστίνα, γνωστότερη ως Φαυστίνα η Πρεσβύτερη, σύζυγος του Αυτοκράτορα Αντωνίνου Πίου και θεία του Μάρκου Αυρήλιου.
* Μάρκος Άννιος Λίβων, ο θείος του Μάρκου Αυρήλιου, ύπατος το 128 και το 161.
* Μάρκος Άννιος Βήρος ο νεότερος, ο πατέρας του Μάρκου Αυρηλίου, έφθασε στο αξίωμα του υπάτου, αλλά απεβίωσε πρόωρα, περί το 124, και τα τέκνα του αναθράφηκαν από τον παππού τους.
* Μάρκος Άννιος Σαβίνος Λίβων, γιος του Μάρκου Άννιου Λίβωνα
* Αννία Φουνδανία Φαυστίνα, κόρη του Μάρκου Άννιου Λίβωνα, παντρεύτηκε τον Τίτο Πομπόνιο Πρόκουλο Βιτράσιο Πόλλιο και αργότερα δολοφονήθηκε μετά από διαταγή του συγγενούς της Αυτοκράτορα Κόμμοδου.
* Μάρκος Άννιος Βήρος, ο μετέπειτα Αυτοκράτορας Μάρκος Αυρήλιος.
* Αννία Κορνιφικία Φαυστίνα, η αδελφή του Μάρκου Αυρηλίου.
* Μάρκος Άννιος Φλάβιος Λίβων, ύπατος το 204 μ.Χ., πιθανώς υιός του Μάρκου Άννιου Σαβίνου Λίβωνα.
* Μάρκος Άννιος Βήρος Καίσαρ, ο 12ος υιός του Μάρκου Αυρηλίου.
* Αννία Φαυστίνα, εγγονή της Αννίας Κορνιφικίας Φαυστίνας.
* Αννία Αυρηλία Φαυστίνα, κόρη της Αννίας Φαυστίνας και η τρίτη σύζυγος του Αυτοκράτορα Elagabalus.

### Διάφοροι άλλοι
* Λεύκιος Άννιος, πραίτορας της Σήτειας το 340 π.Χ..
* Λεύκιος Άννιος, γερουσιαστής το 307 π.Χ. που εκδιώχθηκε από τη Γερουσία από τους κήνσορες.
* Άννιος, ένας απελεύθερος που αναφέρεται ως ο πατέρας του Γναίου Φλαβίου, αγορανόμου (''aedilis'') το 304 π.Χ..
* Γάιος Άννιος, πραίτορας ή καίστορας τον 3ο αιώνα π.Χ..
* Άννιος, πρέσβυς της Καμπανίας στη Ρώμη το 216 π.Χ., που απαίτησε ένας από τους υπάτους να προέρχεται μονίμως από την Καμπανία.
* Γάιος Άννιος, γερουσιαστής το 135 π.Χ..
* Λεύκιος Άννιος, γερουσιαστής το 135 π.Χ..
* Γάιος Άννιος, γερουσιαστής το 129 π.Χ..
* Μάρκος Άννιος, καίστορας στη Μακεδονία περί το 119 π.Χ., νίκησε τους Κέλτες που είχαν σκοτώσει τον αντιπραίτορα Σέξτο Πομπήιο.
* Λεύκιος Άννιος, τριβούνος των πληβείων το 110 π.Χ., πιθανώς ο υιός του ομώνυμου γερουσιαστή τού 135 π.Χ..
* Πόπλιος Άννιος, χιλίαρχος το 87 π.Χ. που δολοφόνησε τον Μάρκο Αντώνιο τον ρήτορα και έφερε το κεφάλι του στον Μάριο.
* Αννία, σύζυγος του Λεύκιου Κορνήλιου Κίννα και μετά τον θάνατό του σύζυγος του Μάρκου Πούπιου Πίσωνος Καλπουρνιανού (τον οποίο όμως ο Σύλλας υποχρέωσε να τη χωρίσει, εξαιτίας του προηγούμενου γάμου της με τον Κίννα).
* Πόπλιος Άννιος Ασέλλος, γερουσιαστής.
* Κουίντος Άννιος Χίλων, γερουσιαστής και ένας από τους συνωμότες του Κατιλίνα το 63 π.Χ..
* Λεύκιος Άννιος, καίστορας στη Σικελία προ του 50 π.Χ..
* Σέξτος Άννιος, καίστορας στη Σικελία προ του 50 π.Χ..
* Κουίντος Άννιος, αξιωματικός του Σέξτου Πομπήιου στη Σικελία μεταξύ 43 και 36 π.Χ..
* Γάιος Άννιος Κίμπερ, υποστηρικτής του Μάρκου Αντωνίου το 43 π.Χ..
* Άννιος Φαύστος, πληροφοριοδότης του Νέρωνα από την τάξη των Ιππέων, που καταδικάσθηκε από τη Γερουσία το 69 μ.Χ., μετά από κατηγορία που κατέθεσε ο Βίμπιος Κρίσπος.
* Μάρος Άννιος Αφρίνος, ύπατος *suffectus* το 66 μ.Χ..
* Άννιος Βάσσος, διοικητής λεγεώνας το 70 μ.Χ..
* Πόπλιος Άννιος Φλόρος, ποιητής και ρήτορας της εποχής των Αυτοκρατόρων από τον Δομιτιανό έως τον Αδριανό, που έγραψε τον διάλογο *Vergilius orator an poeta*. Πιθανώς είναι το ίδιο πρόσωπο με τον ιστορικό Ανναίο Φλόρο.
* Λεύκιος Άννιος Αρριανός, ύπατος το 243 μ.Χ..

## Παραπομπές


## Πηγές
* Το ομώνυμο λήμμα στη *Νέα Ελληνική Εγκυκλοπαίδεια* «Χάρη Πάτση», τόμος 5, σσ. 767-768

## Βιβλιογραφία
* Κικέρων: *[[In Verrem]]*, *[[Philippicae]]*, *Pro Fonteio*.
* Σαλλούστιος: *Bellum Jugurthinum*, *Bellum Catilinae*
* Τίτος Λίβιος: *[[Ιστορία της Ρώμης (Λίβιος)|Ιστορία της Ρώμης]]*
* Βελλήιος Πατέρκουλος: *Compendium of Roman History*
* Βαλέριος Μάξιμος: *Factorum ac Dictorum Memorabilium*
* Ασκόνιος Πεδιάνος: *Commentarius in Oratio Ciceronis «In Toga Candida»*
* Τάκιτος: *Annales*, *Historiae*
* Πλούταρχος: *[[Βίοι Παράλληλοι]]*
* Αύλος Γέλλιος: *Noctes Atticae*
* William Smith (επιμ.): ''Dictionary of Greek and Roman Biography and Mythology'', Little, Brown & Co., Βοστώνη 1849
* Theodor Mommsen κ.ά.: *[[Corpus Inscriptionum Latinarum]]*, Berlin-Brandenburgische Akademie der Wissenschaften, 1853 έως σήμερα
* Wilhelm Dittenberger: *Sylloge Inscriptionum Graecarum*, Λειψία 1883
* Ernest Babelon: *Description historique et chronologique des monnaies de la République romaine*, εκδ. Rollin et Feuardent, Παρίσι 1885
* George Davis Chase: «The Origin of Roman Praenomina», *Harvard Studies in Classical Philology*, τόμ. VIII, σσ. 103-184 (1897)
* Harold Mattingly, Edward Allen Sydenham, C.H.V. Sutherland κ.ά.: *The Roman Imperial Coinage*, Λονδίνο 1923-1984
* T. Robert S. Broughton: *The Magistrates of the Roman Republic*, American Philological Association, 1952-1986
* Ronald Syme: «Missing Senators», *Historia: Zeitschrift für Alte Geschichte*, τόμ. 4, H. 1 (1955), σσ. 52-71
* Robert Sherk: «The Text of the ''Senatus Consultum De Agro Pergameno''», in *Greek, Roman, and Byzantine Studies*, τόμ. 7, σσ. 361-369 (1966)
* Michael Crawford: *Roman Republican Coinage*, Cambridge University Press, 1974 και 2001
* John C. Traupman: *The New College Latin & English Dictionary*, Bantam Books, Νέα Υόρκη 1995
* Anthony R. Birley: *The Roman Government of Britain*, Oxford University Press, 2005
* Sarah B. Pomeroy: *The Murder of Regilla: a Case of Domestic Violence in Antiquity*, Harvard University Press, 2007

Αννιοι